钦定古今图书集成/方舆汇编/职方典/第1476卷 > 《蒙自县志》
## 钦定古今图书集成/方舆汇编/职方典/第1476卷 > 《蒙自县志》

僰子　　　　猓猡　　　　土獠。

摆彝　　　　𤝕鸡　　　　獛喇、沙人　　　　侬人　　　　窝泥。

僰子滇彝以之为首。蒙先时土著大半皆此类。其言语有二，与汉人语则汉，与同类语则彝。婚丧、伏腊、读书成名，均与汉同。蒙先鹿苑里，即其里，后以流寓日繁，同处无所区别。

猓猡，史称“卢鹿” ，今讹为“猓猡。” 貌虽椎鲁，智与汉同。其服饰，则短衣窄袖，以布缠额及腰。其节令，则以六月二十四日、腊月二十四日剁生宴乐。其语言侏𠌯，汉人多习之，以相贸易。疾病不知医药，以鸡卜，以牛祭。

土獠性狡而诈，重农力穑，卜居近水，以便农作。以十月朔为岁首，习《汉语》。

摆彝，气质柔弱，不习弓矢，择水田而耕，居多傍水。亦以十月朔为岁首，与土獠同俗。

𤝕鸡“性如桀兽，居必负险，出入挟弓弩。室无被褥，以牛皮为裀。四季拥炉以度长夜，小隙则数世必报大德。若忘好战轻生，种荞以食。”

《獛喇》性略，驯于𤝕鸡。居必深林密箐，刀耕火种。

不治水田，岁易其土以养地力，三年复耕旧陇，五谷兼种，亦拥炉夜卧，室无被褥，与𤝕鸡同祭。死者以牛羊豕，名曰“三乐。”

沙人性狡而悍，多居山谷。家有丧，则不茹荤三日，祭死者，与獛喇同。其祭肉不食，或弃之，或馈于诸彝。

侬人，亦作“龙人县。” 初无此种，因纳更土司龙姓者，兄弟相争，连约侬人为助。其后龙氏寖衰，侬人遂育种于蒙邑，其俗与沙人相似。

窝泥自呼“哈泥蒙” ，邑有河泥里，即其居也。性柔畏法，不敢为盗贼。所居多茅屋，男能耕，女能织。春耕用牛，毕则放之于野，秋成获稻，亦贮之陌上。其嫁女，则索牛以为聘。夫死则归于母家，更适他人，不闻舅姑。

彝民不知《文诰》，凡官长有所征发，则用木刻其制，锲木形似鱼而书其事。彝民奉行惟谨。其俗有所贸易，亦用木刻书“爨” 字于上，要誓于神，故不叛。又善于背负，而不善于肩挑。凡运薪米数十百斤，皆负之于背，束带于胸及额，伛偻而行，宛如服轭之状。彝姓又有“阿耶” 、“老良者也” 等字，俱中国所无，其命名皆彝语，无所取义。